
Betegtájékoztató: Információk a beteg számára
Malarone 250 mg/100 mg filmtabletta

atovakon/proguanil-hidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.
Milyen típusú gyógyszer a Malarone és milyen betegségek esetén alkalmazható?

2.
Tudnivalók a Malarone szedése előtt

3. Hogyan kell szedni a Malarone‑t?

4. Lehetséges mellékhatások

5. Hogyan kell a Malarone‑t tárolni?

6. A csomagolás tartalma és egyéb információk

1.
Milyen típusú gyógyszer a Malarone és milyen betegségek esetén alkalmazható?
A Malarone a maláriaellenes (antimaláriás) gyógyszerek csoportjába tartozik. Két hatóanyagot tartalmaz, az atovakont és a proguanil-hidrokloridot.

Mikor alkalmazható a Malarone?
· A Malarone alkalmazása kétféle:

· a malária megelőzésére,

· a malária kezelésére.
Az adagolási utasítás mindkét alkalmazáshoz a3. pontban, Hogyan kell szedni a Malarone-t? címszó alatt található.

A maláriát fertőzött moszkitó szúnyog terjeszti. A fertőzött moszkitó csípésével malária parazita (Plasmodium falciparum) jut a véráramba. A Malarone elpusztítja a parazitát és így megelőzi a maláriát.

A Malarone maláriával már fertőzött emberekben is elpusztítja a parazitákat. 

Védekezzen a malária ellen!
A malária bármilyen életkorban megkapható. Súlyos betegség, de megelőzhető. 

A Malarone szedése mellett nagyon fontos, hogy mindent megtegyen a szúnyogcsípés megelőzésére.
· Fedetlen bőrfelületen használjon szúnyogriasztót. 

· Viseljen világos színű, lehetőleg az egész testet beborító öltözéket, különösen napnyugta után, mert a moszkitók ekkor a legaktívabbak.

· Aludjon olyan szobában, ahol van szúnyogháló az ajtón és az ablakon, vagy aludjon rovarölővel átitatott szúnyogháló alatt. 

· Napnyugtakor zárjon be minden ajtót és ablakot, ha nincs rajtuk szúnyogháló. 

· Használjon rovarölő szert (tablettát, spray-t vagy elektromos készüléket), amely megtisztítja a szobát a rovaroktól és elriasztja a moszkitókat is.

→
Ha további tanácsra van szüksége, kérdezze meg kezelőorvosát vagy gyógyszerészét. 

A malária az óvintézkedések ellenére is megkapható. Bizonyos típusú malária-fertőzéseknél hosszú ideig nincsenek tünetek, a betegség a hazatérés után csak napokkal, hetekkel vagy hónapokkal később jelentkezik.
→
Azonnal forduljon orvoshoz, ha hazaérkezését követően a következő tüneteket tapasztalja: magas láz, fejfájás, hidegrázás, fáradékonyság. 

2.
Tudnivalók a Malarone szedése előtt 
Ne szedje a Malarone‑t
· ha allergiás atovakonra, proguanil-hidrokloridra vagy a gyógyszer (6. pontban felsorolt) egyéb összetevőjére.
· malária megelőzésére, ha súlyos vesebetegségben szenved.
→
Tájékoztassa kezelőorvosát, ha ezek közül valamelyik fennáll Önnél.

Figyelmeztetések és óvintézkedések

A Malarone szedése előtt beszéljen kezelőorvosával vagy gyógyszerészével, ha
· súlyos vesebetegségben szenved.
· gyermekét malária ellen kezelik és testtömege 11 kilogrammnál alacsonyabb. Van egy másik hatáserősségű tabletta 11 kilogrammnál alacsonyabb testtömegű gyermekek kezelésére (lásd 3. pont).

→
Tájékoztassa kezelőorvosát vagy gyógyszerészét, ha ezek közül valamelyik fennáll Önnél.

Egyéb gyógyszerek és a Malarone
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről, beleértve a recept nélkül vásárolt készítményeket is.

Egyes gyógyszerek megváltoztathatják a Malarone hatását, illetve a Malarone is erősítheti vagy gyengítheti más, egyidejűleg szedett gyógyszerek hatását. Ilyenek például:

· metoklopramid (hányás és hányinger kezelésére alkalmazzák),

· tetraciklin, rifampicin és rifabutin (antibiotikumok),

· efavirenz vagy bizonyos magas aktivitású proteázgátlók, amelyeket a HIV kezelésére alkalmazható,
· warfarin és más véralvadásgátló gyógyszerek,
· etopozid, amely a rák gyógyításakor alkalmazható.
→
Tájékoztassa kezelőorvosát, ha ilyen gyógyszert szed. Lehet, hogy orvosa úgy dönt, hogy a Malarone nem a megfelelő gyógyszer az Ön számára, vagy gyakoribb ellenőrzésre van szüksége, míg a kúra tart. 
→
Ne felejtse el tájékoztatni kezelőorvosát, ha a Malarone mellett más gyógyszert is elkezdett szedni. 

A Malarone egyidejű bevétele étellel és itallal
A Malarone-t lehetőleg étellel vagy tejes itallal vegye be. Ez növeli a szervezete által felszívott Malarone mennyiségét és a kezelést hatásosabbá teszi.
Terhesség és szoptatás

Terhesség alatt ne szedjen Malarone‑t, kivéve, ha kezelőorvosa javasolja.

→
Mielőtt elkezdené szedni a Malarone‑t, kérjen tanácsot kezelőorvosától vagy gyógyszerészétől.

Ne szoptasson, amíg a Malarone‑t szedi, mert a Malarone összetevői bejuthatnak az anyatejbe és károsíthatják a babát. 

A készítmény hatásai a gépjárművezetéshez és a gépek kezeléséhez szükséges képességekre

Ha szédül, ne vezessen.

A Malarone egyeseknél szédülést okoz. Ha ez előfordul Önnél, ne vezessen, ne használjon gépeket és ne vegyen részt olyan tevékenységekben, amelyek Önre vagy másokra nézve kockázatosak lehetnek.
A Malarone nátriumot tartalmaz

A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

3.
Hogyan kell szedni a Malarone-t?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A gyógyszert lehetőleg étellel vagy tejes itallal vegye be.

Legjobb, ha minden nap azonos időpontban veszi be a Malarone‑t.

Ha émelyeg (hány)

Ha a gyógyszert malária megelőzésére kapta:
· Ha a Malarone tabletta bevétele után egy órán belül jelentkezik a hányás, azonnal vegyen be még egy adagot.

· Fontos, hogy a teljes előírt mennyiséget beszedje. Ha a hányás miatt több tablettát vett be, lehet, hogy újra fel kell íratnia.

· Hányás esetén különösen fontos az extra védelem (pl. szúnyogriasztó, szúnyogháló) A Malarone hatása csökkenhet, mert kevesebb szívódik fel belőle.

Ha a gyógyszert malária kezelésére kapta:
· Hányás és hasmenés esetén forduljon kezelőorvosához, mert rendszeres vérvizsgálatra lesz szükség. A Malarone hatása csökken, mert kevesebb szívódik fel belőle. A vizsgálat kimutatja, hogy a malária parazita kiürült-e a véréből. 

A malária megelőzése

A készítmény ajánlott adagja felnőtteknek: naponta egyszer 1 tabletta az alábbiak szerint.

Malária megelőzésére nem javasolt gyermekek és 40 kg‑nál kisebb testtömegű felnőttek számára.

A Malarone pediátriai filmtabletta ajánlott malária megelőzésére 40 kg-nál kisebb testtömegű felnőtteknek és gyermekeknek.

A malária megelőzése felnőttkorban:

· a Malarone‑t a maláriás területre való kiutazás előtt 1-2 nappal kezdje el szedni, 

· kinttartózkodása alatt minden nap szedje,
· ha visszatért a maláriamentes területre, még 7 napig folytassa a kúrát. 

A malária kezelése
Felnőttek ajánlott adagja naponta egyszer 4 tabletta 3 napon át.

Gyermekek esetében az adag függ a testtömegtől:

· 11-20 kg között: naponta egyszer 1 tabletta 3 napig,

· 21-30 kg között: naponta egyszer 2 tabletta 3 napig,
· 31-40 kg között: naponta egyszer 3 tabletta 3 napig,
· 40 kg fölött: megegyezik a felnőtt adagolással.

11 kg‑nál kisebb testtömegű gyermekek esetében malária kezelésére nem javasolt. 

11 kg‑nál kisebb testtömegű gyermek esetében beszéljen kezelőorvosával. Lehet, hogy az Ön országában egy másik fajta Malarone tabletta is kapható gyermekek számára.

Ha az előírtnál több Malarone‑t vett be

Kérjen tanácsot orvostól vagy gyógyszerésztől. Ha lehet, mutassa meg nekik a Malarone dobozát.
Ha elfelejtette bevenni a Malarone‑t

Fontos, hogy a teljes előírt Malarone mennyiséget beszedje.

Ha elfelejtett bevenni egy adagot, ne aggódjon. Vegye be gyógyszerét, amint eszébe jut, és folytassa a kúrát a korábbiak szerint. 

Ne vegyen be kétszeres adagot a kihagyott tabletta pótlására. A következő adagot a szokásos időpontban vegye be.
Ne hagyja abba a Malarone szedését, amíg kezelőorvosa nem tanácsolja

A maláriamentes területre történő visszaérkezése után még 7 napig folytassa a kúrát. 
A maximális védelem érdekében a teljes előírt mennyiséget be kell szedni. Ha idő előtt abbahagyja a gyógyszer szedését, kiteszi magát a malária kockázatának, mivel 7 nap szükséges ahhoz, hogy elpusztuljanak a fertőzött moszkitó csípésével vérébe került paraziták.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Figyeljen az alábbi súlyos reakciókra. Ezek néhány betegnél előfordultak, de a pontos gyakoriságuk nem ismert.

Súlyos allergiás reakciók, amelyek tünetei:

· bőrkiütés és viszketés,
· hirtelen fellépő zihálás, szorító érzés a mellkasban vagy a torokban, légzési nehézség,
· a szemhéj-, az arc-, az ajkak-, a nyelv- vagy a test más részének vizenyős duzzanata.
→
Azonnal forduljon orvoshoz, ha az allergiás tünetek bármelyikét tapasztalja. Hagyja abba a Malarone szedését!
Súlyos bőrreakciók:

· bőrkiütések, amelyek lehetnek hólyagok, és olyanok, mint egy kis céltábla (középen fekete pont, amelyet világos rész vesz körül, a szélén sötét gyűrűvel) (eritéma multiforme),
· kiterjedt hólyagos bőrkiütések és hámló bőr, melyek elsősorban a száj, az orr, a szem és a genitáliák környékén fordulnak elő (Stevens-Johnson szindróma).

→ 
Azonnal forduljon orvoshoz, ha ezeket a tüneteket tapasztalja.

A legtöbb jelentett egyéb mellékhatás rövid ideig tartó és enyhe lefolyású volt.
Nagyon gyakori mellékhatások

Ezek 10‑ből több mint 1 beteget érinthetnek:

· fejfájás,
· hányinger és hányás,

· gyomorfájdalom,

· hasmenés.

Gyakori mellékhatások

Ezek 10‑ből legfeljebb 1 beteget érinthetnek:

· szédülés,

· alvászavarok (álmatlanság),

· furcsa álmok,

· depresszió,

· étvágytalanság,

· láz,

· bőrkiütés, amely viszkethet,
· köhögés.

Vérvizsgálattal kimutatható gyakori mellékhatások:

· a vörösvértestek számának csökkenése (anémia), ami fáradtságot, fejfájást és légzési nehézséget okozhat,

· a fehérvérsejtek számának csökkenése (neutropénia), ami fogékonnyá tesz a fertőzésekre,

· a vér alacsony nátrium szintje (hiponatrémia),

· a májenzim-értékek emelkedése.

Nem gyakori mellékhatások

Ezek 100‑ból legfeljebb 1 beteget érinthetnek:

· szorongás,

· szokatlan szívdobogásérzés (palpitáció),

· duzzadt, vörös elváltozás a szájüregben,

· hajhullás,
· kiemelkedő, viszkető bőrkiütés (csalánkiütés).
Vérvizsgálattal kimutatható nem gyakori mellékhatások:

· az amiláz (egy hasnyálmirigy által termelt enzim) szintjének emelkedése.
Ritka mellékhatások

Ezek 1000‑ből legfeljebb 1 beteget érinthetnek:

· jelen nem lévő dolgok látása és hallása (hallucinációk).
Egyéb mellékhatások

Néhány betegnél egyéb mellékhatások fordultak elő, de a pontos gyakoriságuk nem ismert:

· májgyulladás (hepatitisz),

· epeelfolyási zavar (kolesztázis),

· gyorsabb szívverés (tahikardia),

· érgyulladás (vaszkulitisz), mely vörös és lila foltok formájában jelentkezik a bőrön, de a test más részein is előfordulhat,
· görcsrohamok,

· pánikrohamok, sírás,

· rémálmok,
· súlyos pszichés problémák, amelyeknél az illető személy elszakad a valóságtól és képtelen tiszta fejjel gondolkodni és értékítéletet alkotni,
· emésztési zavar, 
· szájfekély,

· hólyagos bőrkiütés,

· bőrhámlás,
· a bőr fokozott érzékenysége a napfényre.
Vérvizsgálattal kimutatható egyéb mellékhatások:

· az összes típusú vérsejt számbeli csökkenése (páncitopénia).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Malarone-t tárolni?
A gyógyszer gyermekektől elzárva tartandó!

A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
A Malarone nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Malarone 250 mg/100 mg filmtabletta?
· Hatóanyagok: 250 mg atovakon és 100 mg proguanil-hidroklorid filmtablettánként.

· Egyéb összetevők:

Tabletta mag: poloxamer 188, mikrokristályos cellulóz, hidroxipropilcellulóz, povidon K30, karboximetil-keményítő-nátrium (A típus), magnézium-sztearát.

Filmbevonat: hipromellóz, titán-dioxid (E171), vörös vas-oxid (E172), makrogol 400 és makrogol 8000 (lásd 2. pont).

(
Szóljon kezelőorvosának, mielőtt bevenné a Malarone‑t, ha bármely összetevőre allergiás.
Milyen a Malarone külleme és mit tartalmaz a csomagolás?
A Malarone kerek, mindkét oldalán domború felületű, rózsaszín színű, az egyik oldalán „GX CM3” jelzéssel ellátott filmbevonatú tabletta.
Egy doboz 12 db filmtablettát tartalmaz buborékcsomagolásban.
A forgalomba hozatali engedély jogosultja és a gyártó
A forgalomba hozatali engedély jogosultja

GlaxoSmithKline Trading Services Limited 
12 Riverwalk, Citywest Business Campus, Dublin 24, Írország

Gyártók
Aspen Bad Oldesloe GmbH.

Industriestrasse 32-36
23843 Bad Oldesloe 
Németország

vagy

Glaxo Wellcome S.A.

Avenida de Extremadura, 3

09400 Aranda de Duero, Burgos

Spanyolország
Ezt a gyógyszert az Európai Gazdasági Térség tagállamaiban és az Egyesült Királyságban (Észak-Írországban) az alábbi neveken engedélyezték:

Ausztria, Belgium, Csehország, Finnország, Németország, Görögország, Magyarország, Izland, Írország, Olaszország, Lettország, Litvánia, Luxemburg, Málta, Hollandia, Egyesült Királyság (Észak-Írország), Norvégia, Lengyelország, Portugália, Szlovákia, Szlovénia, Spanyolország, Svédország: Malarone

